হাঁপাতে হাঁপাতে যখন স্কুলের মাঠে পৌঁছয় ওরা, ততক্ষণে প্যান্ডেলের নিচে বহু নারী-পুরুষ জড়ো হয়ে গেছে। কোট-টাই পরা ব্যাংকের লোকজন ওদের সারবেঁধে বসানোর চেষ্টা করে। আয়োজন দেখে বিল্লাল দাদিকে বলে, দেহিছিস, বহুত দেরি কইরে ফেলাইছিস। অ্যাহন এগের পিছে লাইন দিতি অবে। সফুরা কিছু বলে না, এতদূর রাস্তা হেঁটে এসে ওর পাদুটো ভেঙে পড়তে চায়। বিল্লাল ওকে ধরে লাইনের পেছনে বসিয়ে দিলে কাপড়ের পুঁটলির মতো পড়ে থাকে সফুরা।